उन्होंने बताया कि फ्लोरोसिस कई तरह की होती है। अस्थि फ्लोरोसिस हड्डियों पर असर करता है। यह युवा तथा प्रौढ़ दोनों को हो सकता है। इसके प्रभाव से शरीर के विभिन्न जोड़ों में दर्द होने लगता है। जिन जोड़ों जहाँ इसका प्रभाव ज्यादा होता है वे हैं गर्दन, कुल्हे, बाहें और घुटने। इसके कारण मरीज का चलना-फिरना दूभर हो जाता है और चलने पर असहनीय दर्द होता है। अस्थि फ्लोरोसिस होने पर जोड़ों तथा अस्थियों का लचीलापन समाप्त हो जाता है और जोड़ों में कठोरता आ जाती है। अस्थि फ्लोरोसिस को शुरुआती दौर में पहचान पाना बहुत मुश्किल है और जब यह अपनी चरम सीमा पर पहुँचने वाला होता है तभी पहचाना जाता है। बीमारी के बढ़ जाते पर रीढ़ भी बाँस की तरह सीधा हो जाती है। मरीज न तो झुक सकता और न ही घुटने मोड़ सकता है।